****

**ODLUKA**

**o novčanoj naknadi i drugim pravima**

**učesnika NOR-a i članova njihovih porodica**

***Podgorica, april 2019. godine***

Na osnovu člana 38 stav 1 tačka 2, a u vezi sa članom 27 stav 1 tačka 15 Zakona o lokalnoj samoupravi (”Sl.list CG”br. 02/18), i člana 54 stav 1 tačka 2 Statuta Glavnog grada ("Sl.list CG - opštinski propisi", br.8/19), Skupština Glavnog grada na sjednici održanoj 2019.godine, donijela je

**ODLUKU**

**o novčanoj naknadi i drugim pravima učesnika NOR-a i članova njihovih porodica**

**I - OPŠTE ODREDBE**

**Član 1**

Ovom odlukom uređuju se bliži uslovi i način ostvarivanja prava na novčanu naknadu i druga prava učesnika NOR-a i članova njihovih porodica.

**Član 2**

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

**Član 3**

Učesnikom narodnooslobodilačkog rata (u daljem tekstu: učesnik), u smislu ove odluke, smatra se lice koje je stupilo u narodnooslobodilački rat poslije 9. septembra 1943. godine (muškarac), odnosno poslije 1. juna 1944. godine (žena), ako mu je vrijeme od stupanja u narodnooslobodilački rat do 15. maja 1945. godine priznato u poseban staž u dvostrukom trajanju, po propisima iz invalidsko-penzijskog osiguranja.

**Član 4**

Članovima porodice učesnika smatraju se: bračni drug, djeca (bračna, vanbračna, usvojena i pastorčad) i unučad bez roditelja, roditelji (otac i majka, očuh i maćeha i usvojilac).

**II - PRAVA**

**Član 5**

Prava u smislu ove Odluke su:

1. novčana naknada

2. zdravstvena zaštita i druga prava u vezi sa ostvarivanjem zdravstvene zaštite

3. pogrebni troškovi.

**Član 6**

Novčana naknada isplaćuje se mjesečno.

Novčana naknada za učesnika iznosi 30% prosječne neto zarade u Crnoj Gori prema podacima organa državne uprave nadležnog za poslove statistike, iz prethodnog mjeseca, u odnosu na mjesec za koji se vrši isplata.

**Član 7**

Novčana naknada za članove porodice iznosi: 70% za jednog člana, 80% za dva, 90% za tri i 100% za četiri ili više članova od iznosa novčane naknade po osnovu kojeg član porodice ostvaruje to pravo.

Članovima porodice pripada pravo na materijalno obezbjeđenje po redosljedu iz člana 4 ove odluke.

**Član 8**

Na novčanu naknadu imaju pravo učesnici koji nemaju neophodnih sredstava za izdržavanje, a članovi porodica učesnika ako su, pored toga, i nesposobni za rad i privređivanje i ako ih je učesnik izdržavao prije smrti.

**Član 9**

Nesposobni za rad i privređivanje, u smislu člana 8 ove Odluke su:

1. žene starije od 60 godina, odnosno muškarci stariji od 65 godina života,
2. djeca i unučad bez roditelja do navršene 15 godine života, a ako su na školovanju do kraja propisanog roka za redovno školovanje, ali najduže do navršene 26 godine,
3. lica koja su prije navršene 15 godine života postala nesposobna za rad i privređivanje.

Nesposobnost za rad i privređivanje lica koja ispunjavaju uslove na novčanu naknadu, utvrđuje ljekarska komisija, na način i po postupku propisanom Zakonom o boračkoj i invalidskoj zaštiti.

**Član 10**

 Učesnik, odnosno član porodice učesnika, nema neophodnih sredstava za izdržavanje, ako:

1. nije u radnom odnosu,

2. nije korisnik penzije,

3. ne vrši samostalnu djelatnost,

4. nema drugih redovnih prihoda mjesečno, po članu domaćinstva, većih od 20% prosječne neto zarade u Crnoj Gori prema podacima organa državne uprave nadležnog za poslove statistike.

Pod drugim redovnim prihodom iz stava 1 ovog člana smatraju se prihodi učesnika i članova porodičnog domaćinstva.

**Član 11**

Korisnik prava, odnosno član porodice korisnika prava, dužan je da u roku od 15 dana od dana nastale promjene prijavi promjene koje mogu uticati na visinu, obim i prestanak prava.

Promjene u broju članova domaćinstva (rođenje, smrt, napuštanje domaćinstva i dr.) uticaće na novčanu naknadu od prvog dana narednog mjeseca po nastaloj promjeni.

**Član 12**

Korisnik novčane naknade ima pravo na zdravstvenu zaštitu i druga prava iz zdravstvene zaštite u skladu sa propisima iz oblasti zdravstva, ako nije osiguran po drugom osnovu.

**Član 13**

Članu porodice ili licu koje snosi troškove sahrane pripada naknada pogrebnih troškova u visini od jedne i po prosječne neto zarade u Crnoj Gori prema podacima organa državne uprave nadležnog za poslove statistike iz prethodnog mjeseca u odnosu na mjesec u kojem je nastupila smrt.

**III SREDSTVA ZA SPROVOĐENJE ODLUKE**

**Član 14**

Finansijska sredstva za sprovođenje ove Odluke obezbjeđuju se iz Budžeta Glavnog grada.

**IV - ZAVRŠNE ODREDBE**

**Član 15**

Stupanjem na snagu ove odluke prestaje da važi Odluka o novčanoj naknadi i drugim pravima učesnika NOR-a i članova njihovih porodica ("Sl. list CG-opštinski propisi", br. 38/13).

**Član 16**

Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj:

Podgorica,\_\_\_\_\_\_\_\_ 2019. godine

 SKUPŠTINA GLAVNOG GRADA PODGORICE

 PREDSJEDNIK SKUPŠTINE

 **Dr Đorđe Suhih**

**OBRAZLOŽENJE**

**PRAVNI OSNOV**

Pravni osnov za donošenje sadržan je u odredbama člana 38 Zakona o lokalnoj samoupravi (”Sl.list CG”br. 02/18) a u vezi sa članom 27 stav 1 tačka 15 istog zakona, i u odredbama člana 54 stav 1 tačka 2 Statuta Glavnog grada („Sl.list CG“ – Opštinski propisi, br. 8/19), kojim je propisano da Skupština donosi propise i druge opšte akte.

**RAZLOZI ZA DONOŠENJE I SADRŽAJ ODLUKE**

Izradi nove Odluke o novčanoj naknadi i drugim pravima učesnika NOR-a i članova njihovih porodica, pristupilo se radi usklađivanja sa važećom zakonskom regulativom.

Novčanu naknadu i druga prava učesnika NOR-a poslije 09. septembra 1943.godine (muškarci) odnosno poslije 01. juna 1944.godine (žene) po sadašnjoj Odluci prima 14 korisnika (porodični).

Novih korisnika ne može biti samo se njihov broj mora prirodno smanjivati.

**U poglavlju I Opšte odredbe**, uređuje se pitanje sadržine Odluke.

**U poglavlju II Prava,** propisuje se da prava u smislu ove Odluke su:

1. novčana naknada

2. zdravstvena zaštita i druga prava u vezi sa ostvarivanjem zdravstvene zaštite

3. pogrebni troškovi.

**U poglavlju III,** definiše se izvor obezbjeđenja finansijskih sredstava potrebnih za sprovođenje Odluke.

Na osnovu izloženog predlaže se Skupštini Glavnog grada Podgorice da donese Odluku o novčanoj naknadi i drugim pravima učesnika NOR-a i članova njihovih porodica.

**I Z V J E Š T A J**

**O SPROVEDENOJ JAVNOJ RASPRAVI O**

**NACRTU ODLUKE O NOVČANOJ NAKNADI I DRUGIM PRAVIMA UČESNIKA NOR-A I ČLANOVA NJIHOVIH PORODICA**

Shodno odredbama Odluke o učešću lokalnog stanovništva u vršenju javnih poslova („Sl.list CG – opštinski propisi“, br. 37/11 i 30/12), po pitanju izrade Odluke o novčanoj naknadi i drugim pravima učesnika NOR-a i članova njihovih porodica, sproveden je postupak javne rasprave na način što je:

* Nacrt odluke o novčanoj naknadi i drugim pravima učesnika NOR-a i članova njihovih porodica, objavljen kao podlistak u Dnevnom listu „Dnevne novine“ dana 07.03.2019. godine;
* Nacrt odluke o novčanoj naknadi i drugim pravima učesnika NOR-a i članova njihovih porodica, je takođe 07.03.2019. godine objavljen, na web sajtu ([www.podgorica.me](http://www.podgorica.me));
* Nact odluke o novčanoj naknadi i drugim pravima učesnika NOR-a i članova njihovih porodica sa Programom javne rasprave upućeni su na adresu odbornika Skupštine Glavnog grada, Gradskoj opštini Golubovci, mjesnim zajednicama i CRNVO.

Gradonačelnik Glavnog grada – Podgorice je Zaključkom broj 01-031/19-1658 od 06.03.2019.godine, utvrdio Nacrt odluke o novčanoj naknadi i drugim pravima učesnika NOR-a i članova njihovih porodica i Program javne rasprave, koja je počela 07.03.2019. godine, a završila se 21.03.2019. godine.

Javnu raspravu u elektronskoj, pisanoj i usmenoj formi sproveo je Sekretarijat za socijalno staranje. U toku javne rasprave, građanima, medijima i ostalim učesnicima data je mogućnost pisanog i usmenog izjašnjavanja i ocjenjivanja uspješnosti javne rasprave putem evaluacionih listića.

Centralna javna rasprava održana je 19.03.2019. godine, sa početkom u 10,00 časova u zgradi Skupštine Glavnog grada, a u istoj je učestovalo 5 učesnika.

Centralnoj javnoj raspravi je prisustvovala i predstavnica jednog štampanog medija.

Centralnu javnu raspravu, u ime obrađivača, vodila je v.d. pomoćnice sekretara Sekretarijata za socijalno staranje Ivana Vučinić, uz prisustvo saradnika Nebojše Bracanovića i Tanje Jokić.

 U uvodnoj riječi Ivana Vučinić je istakla da je pravni osnov za donošenje Odluke sadržan u odredbama člana 38 Zakona o lokalnoj samoupravi a u vezi sa članom 27 stav 1 tačka 19 istog zakona kojim je propisano da Opština, u skladu sa zakonom i drugim propisima: rješava o pravima iz oblasti boračko-invalidske zaštite i vodi evidenciju o korisnicima prava. U tom cilju pristupilo se izradi nove Odluke o novčanoj naknadi i drugim pravima učesnika NOR-a i članova njihovih porodica, radi usklađivanja sa važećom zakonskom regulativom.

Nakon uvodnih riječi, data je mogućnost prisutnima za komentare, primjedbe i sugestije na Nacrt odluke.

**PRIMJEDBE I SUGESTIJE:**

**Ivan Milošević, profesor filozofije i novinar, na centralnoj javnoj raspravi, podnio je:**

Predlog za izmjenu Odluke o novčanoj naknadi i drugim pravima učesnika NOR-a i članova njihovih porodica koji glasi:

“Predlažem da se izmjeni član 1 pomenute odluke i da glasi:

„Učesnici NOR-a **i pripadnici Jugoslovenske vojske u otadžbini** i članovi njihovih porodica ostvaruju pravo na novčanu naknadu i druga prava pod uslovom i na način predviđen ovom Odlukom.“

Obrazloženje:

Nakon 74 godine od završetka Drugog svjetskog rata javnost je upoznata sa novim saznanjima o događajima iz tog doba. U okupiranoj Jugoslaviji od 1941. do 1945. godine kao oružana sila Kraljevine Jugoslavije, čija je vlada bila u Londonu i koju su svi saveznici priznavali kao savezničku državu, bila je Jugoslovenska vojska u otadžbini na čelu sa generalom Dragoljubom Mihailovićem. Ona je bila jedina legalna oružana sila Kraljevine Jugoslavije. Ta vojska imala je i svoje pripadnike u Crnoj Gori. Da li treba pominjati da su tokom 13-julskog ustanka među vođama otpora protiv okupatora bili Pavle Đurišić, Bajo Stanišić i Đorđije Lašić. Pod njihovim vođstvom su oslobođeni i pojedini gradovi, poput Berana i Danilovgrada.

Kao i u Srbiji i jednom dijelu Bosne i Hercegovine među Srbima je tokom Drugog svjetskog rata vođen žestoki građanski rat. Žrtve u tom sukobu po nekim istraživanjima su mnogo brojnije od žrtava koje su pripadnici JVuO i partizani imali u borbi sa okupatorom.

Pošto pomenuta Odluka ističe samo jednu stranu u tom ratu, nakon ove vremenske distance, valjalo bi ispraviti istorijsku nepravdu i na isti način kao učesnike NOR-a tretirati i pripadnike JVuO. Objektivna istorija je nedvosmisleno pokazala da su komandanti i vojnici JVuO bili antifašisti i da su se dosljedno borili protiv okupatora, pa je red da i njima pripadnu socijalna prava poput onih koje već decenijama uživaju pripadnici NOR-a.

Podsjećamo da su u Srbiji prava partizana i četnika izjednačena i da oni ravnopravno dobijaju po tom osnovu mjesečne i ostale naknade. U tom pogledu i Crna Gora bi trebalo da krene tim putem i da nakon toliko decenija ispravi nepravdu prema svojim građanima koji su se borili za svoja antifašistička uvjerenja, ali koji nijesu dijelili komunističku ideologiju.

Prilog: Dokument-naredba o odluci Glavnog štaba NOV i PO Srbije na koji način da se usmjerava vazduhoplovna podrška saveznika. Saveznici su tokom 1944. godine bombardovali Podgoricu i sravnili je do temelja, a poginulo je više hiljada ljudi. Ovaj dokument svjedoči da je za to bilo odgovorno rukovodstvo NOV-a na čelu sa maršalom Titom, čiji se potpis i nalazi na tom dokumentu.

Dokument prilažem povodom podizanja spomenika Brozu u Podgorici, a smatram da nije bilo razloga za to, jer postoji sumnja da je on naredio i odobrio bombardovanje Podgorice. Tražim da se ovaj dokument provjeri u vojnim arhivima i ukoliko se pokaže da je istinit da se pokrene opštinska procedura za uklanjanje postavljenog spomenika”.

**Odgovor obrađivača:**

Članom 47 stav 1 tačka 1 Zakona o boračkoj i invalidskoj zaštiti ("Službeni list Republike Crne Gore", br. 069/03, „Službeni list Crne Gore", br. 21/08, 73/10, 40/11, 1/15 i 52/16), propisano je da: “Novčana naknada materijalnog obezbjeđenja pripada: „ borcu učesniku Narodnooslobodilačkog rata od 1941. godine do prije 9. septembra 1943. godine (muškarci), odnosno 1. juna 1944. godine (žene), ako im je to vrijeme utvrđeno kao poseban staž osiguranja u dvostrukom trajanju po propisima o penzijskom osiguranju“.

Članom 27 stav 1 tačka 19 Zakona o lokalnoj samoupravi („Sl.list CG“ br.02/18), propisano je da Opština, u skladu sa zakonom i drugim propisima: rješava o pravima iz oblasti boračko-invalidske zaštite i vodi evidenciju o korisnicima prava.

U skladu sa navedenim zakonskim odredbama, članom 2 Nacrta odluke o novčanoj naknadi i drugim pravima učesnika NOR-a i članova njihovih porodica, propisano je “Učesnikom narodnooslobodilačkog rata (u daljem tekstu: učesnik), u smislu ove Odluke, smatra se lice koje je stupilo u narodnooslobodilački rat poslije 9. septembra 1943. godine (muškarac), odnosno poslije 1. juna 1944. godine (žena), ako mu je vrijeme od stupanja u narodnooslobodilački rat do 15. 05. 1945. godine priznato u poseban staž u dvostrukom trajanju, po propisima iz invalidsko-penzijskog osiguranja.

U skladu sa navedenim zakonskim odredbama, imajući u vidu primjedbu koja se odnosi na član 1 Nacrta odluke, obrađivač konstatuje da **nije nadležan** po pitanju izmjena zakonskih odredbi, niti da odlučuje da li, kako predlagač navodi „Crna Gora treba da krene tim putem (kao Srbija) i da nakon toliko decenija ispravi nepravdu prema svojim građanima koji su se borili za svoja antifašistička uvjerenja, ali koji nijesu dijelili komunističku ideologiju“.

Dio primjedbi koji se odnosi „ povodom podizanja spomenika Brozu u Podgorici..“ ne odnosi se na odredbe navedene Odluke, te se zbog nenadležnosti, obrađivač neće osvrtati na predlog i priloženi dokument .

Pisanih i elektronskih primjedbi, predloga i sugestija bilo je ukupno 1.

Prosječna ocjena o uspješnosti i kvalitetu javne rasprave u svim oblicima iznosi 4,2.

**SEKRETARIJAT ZA SOCIJALNO STARANJE**